32006D0117
L 053/1
JURNALUL OFÍCIAL AL UNIUNII EUROPENE
DECIZIA COMISIEI
din 3 februarie 2006
de modificare a Deciziilor 2001/881/CE și 2002/459/CE cu privire la lista punctelor de control la frontieră
[notificată cu numărul C(2006) 163]
(Text cu relevanță pentru SEE)
(2006/117/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele sanitar-veterinare și zootehnice aplicabile în cadrul schimburilor intracomunitare cu anumite animale vii și produse în vederea realizării pieței interne (1), în special articolul 20 alineatul (3),
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (2), în special articolul 6 alineatul (4),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor sanitar-veterinare pentru produsele care provin din țări terțe și sunt introduse în Comunitate (3), în special articolul 6 alineatul (2),
întrucât:
(1)
Decizia 2001/881/CE a Comisiei din 7 decembrie 2001 de stabilire a listei punctelor de control la frontieră desemnate pentru controalele sanitar-veterinare ale animalelor și produselor animale din țări terțe și de actualizare a norme privind controalele care trebuie efectuate de specialiștii Comisiei (4) trebuie actualizată pentru a lua în considerare în special de evoluțiile intervenite în anumite state membre în ceea ce privește aceste puncte, precum și inspecțiile realizate în conformitate cu această decizie.
(2)
Lista punctelor de control la frontieră prevăzute în Decizia 2001/881/CE, denumită în continuare „lista”, conține numărul unității din rețeaua Traces pentru fiecare punct de control la frontieră. Traces este un sistem computerizat introdus prin Decizia 2004/292/CE a Comisiei din 30 martie 2004 privind punerea în aplicare a sistemului Traces și de modificare a Deciziei 92/486/CEE (5). Traces înlocuiește vechiul sistem ANIMO care se afla la baza rețelei și fusese introdus prin Decizia 91/398/CEE a Comisiei din 19 iulie 1991 privind rețeaua informatizată de legătură între autoritățile sanitar-veterinare (ANIMO) (6), pentru a urmări circulația animalelor și a anumitor produse în cadrul comerțului intracomunitar și al importurilor.
(3)
În urma unei inspecții satisfăcătoare în conformitate cu Decizia 2001/881/CE, este necesar să adauge pe listă un punct de control la frontieră suplimentar din Gruskovje, Slovenia.
(4)
În urma comunicărilor efectuate de Belgia, Finlanda, Țările de Jos și Regatul Unit, este necesar să se elimine de pe listă punctele de control la frontieră din Ivalo, în Finlanda, Charleroi, în Belgia, Moerdijk, în Țările de Jos și Glasson, în Regatul Unit.
(5)
De asemenea, este necesară o actualizare a listei pentru a ține seama de schimbările recente apărute în ceea ce privește categoriile de animale sau produse care pot fi controlate într-un anumit număr de puncte de control la frontieră deja autorizate în conformitate cu Decizia 2001/881/CE și de organizarea centrelor de inspecție în cadrul acestor puncte de control.
(6)
Lista unităților care figurează în Decizia 2002/459/CE a Comisiei din 4 iunie 2002 de stabilire a listei unităților din rețeaua computerizată ANIMO și de abrogare a Deciziei 2000/287/CE (7) conține numărul de unitate din rețeaua Traces pentru fiecare punct de control la frontieră din Comunitate. În preocuparea de a asigura coerența legislației comunitare, este necesar ca această listă să fie actualizată în consecință, pentru a lua în considerare schimbările corespunzătoare și a menține o listă identică cu cea a Deciziei 2001/881/CE. Prin urmare, Decizia 2002/459/CE ar trebui modificată în consecință.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2001/881/CE se înlocuiește cu textul anexei I la prezenta decizie.
Articolul 2
Anexa la Decizia 2002/459/CE se modifică în conformitate cu anexa II la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 3 februarie 2006.